SKLEP št. 1/2022 SPECIALIZIRANEGA TRGOVINSKEGA ODBORA EU IN ZDRUŽENEGA KRALJESTVA O CARINSKEM SODELOVANJU IN PRAVILIH O POREKLU

z dne 17. oktobra 2022

glede postopka posvetovanja v primeru zavrnitve preferencialne tarifne obravnave na podlagi Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani [2022/2064]

SPECIALIZIRANI TRGOVINSKI ODBOR ZA CARINSKO SODELOVANJE IN PRAVILA O POREKLU JE –

ob upoštevanju Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (v nadaljnjem besedilu: Sporazum) in zlasti člena 63(3) Sporazuma glede določitve postopka posvetovanja v primeru zavrnitve preferencialne tarifne obravnave,

ob upoštevanju naslednjega:

(1) Sporazum o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (1) (v nadaljnjem besedilu: Sporazum) je bil sklenjen s Sklepom Sveta (EU) 2021/689 (2) in je začel veljati 1. maja 2021.

(2) Člen 121(2), točka (d), Sporazuma določa, da lahko Specializirani trgovinski odbor za carinsko sodelovanje in pravila o poreklu (v nadaljnjem besedilu: Odbor) sprejme sklepe ali priporočila o postopku posvetovanja iz člena 63(3) Sporazuma.

(3) Člen 63(3) Sporazuma določa, da se v primeru, ko carinski organ pogodbenice uvoznice uradno obvesti carinski organ pogodbenice izvoznice o svoji nameri, da bo zavrnil preferencialno tarifno obravnavo po prejetju mnenja pogodbenice izvoznice, ki potrjuje poreklo izdelka, na zahtevo katere koli pogodbenice organizirajo posvetovanja v treh mesecih po datumu uradnega obvestila ter lahko potekajo v skladu s postopkom, ki ga določi Odbor.

(4) V skladu s členom 63(3) Sporazuma je treba določiti postopek posvetovanja, da se olajša dogovor med pogodbenicama v primeru zavrnitve preferencialne tarifne obravnave kljub mnenju pogodbenice izvoznice, ki potrjuje poreklo izdelka –

SPREJEL NASLEDNJI SKLEP:

Člen 1 Posvetovanje iz člena 63(3) Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani poteka v skladu s postopkom posvetovanja, določenim v Prilogi k temu sklepu.

Člen 2 Ta sklep začne veljati na dan sprejetja. Uporablja se od istega dne.

V Bruslju, 17. oktobra 2022 Za Specializirani trgovinski odbor sopredsednika EU in sopredsednik Združenega kraljestva Fernando PERREAU DE PINNINCK Peter KOVACS Oliver HAYDON

(1) UL L 149, 30.4.2021, str. 10.

(2) Sklep Sveta (EU) 2021/689 z dne 29. aprila 2021 o sklenitvi, v imenu Unije, Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani in Sporazuma med Evropsko unijo ter Združenim kraljestvom Velika Britanija in Severna Irska o varnostnih postopkih za izmenjavo in varovanje tajnih podatkov (UL L 149, 30.4.2021, str. 2).